Document ID: 32014R1078

Title and Content:
ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 1078/2014 ΤΗΣ ΕΠΙΤΡΟΠΉΣ της 7ης Αυγούστου 2014 για την τροποποίηση του παραρτήματος I του κανονισμού (ΕΕ) αριθ. 649/2012 του Ευρωπαϊκού Κοινοβουλίου και του Συμβουλίου σχετικά με τις εξαγωγές και εισαγωγές επικίνδυνων χημικών προϊόντων (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 649/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, σχετικά με τις εξαγωγές και εισαγωγές επικίνδυνων χημικών προϊόντων (1), και ιδίως το άρθρο 23 παράγραφος 4, Εκτιμώντας τα ακόλουθα: (1) Με τον κανονισμό (ΕΕ) αριθ. 649/2012 τέθηκε σε εφαρμογή η σύμβαση του Ρότερνταμ σχετικά με τη διαδικασία συναίνεσης μετά από ενημέρωση («διαδικασία ΣΜΕ») όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο, η οποία υπεγράφη στις 11 Σεπτεμβρίου 1998 και εγκρίθηκε, εξ ονόματος της Κοινότητας, με την απόφαση 2003/106/ΕΚ του Συμβουλίου (2). (2) Είναι σκόπιμο να ληφθούν υπόψη η ρυθμιστική πράξη σχετικά με ορισμένες χημικές ουσίες που εκδίδεται κατ' εφαρμογήν του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (3), ο κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου (4) και του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (5). (3) Η έγκριση της ουσίας bitertanol έχει αποσυρθεί σύμφωνα με τον κανονισμό (ΕΚ) αριθ. 1107/2009, με αποτέλεσμα το bitertanol να έχει απαγορευθεί για χρήση ως φυτοφάρμακο και, κατά συνέπεια, επιβάλλεται να προστεθεί στους καταλόγους χημικών ουσιών που περιέχονται στα μέρη 1 και 2 του παραρτήματος I του κανονισμού (ΕΕ) αριθ. 649/2012. (4) Οι ουσίες cyhexatin και azocyclotin δεν εγκρίθηκαν ως δραστικές ουσίες δυνάμει του κανονισμού (ΕΚ) αριθ. 1107/2009, με αποτέλεσμα να απαγορεύεται η χρήση τους σε φυτοφάρμακα και, ως εκ τούτου, να επιβάλλεται να προστεθούν οι εν λόγω δραστικές ουσίες στους καταλόγους χημικών προϊόντων που περιλαμβάνονται στα μέρη 1 και 2 του παραρτήματος I του κανονισμού (ΕΕ) αριθ. 649/2012. (5) Οι ουσίες cinidon-ethyl, cyclanilide, ethoxysulfuron και oxadiargyl δεν είναι πλέον εγκεκριμένες ως δραστικές ουσίες δυνάμει του κανονισμού (ΕΚ) αριθ. 1107/2009, με αποτέλεσμα να απαγορεύεται η χρήση τους σε φυτοφάρμακα και, ως εκ τούτου, να επιβάλλεται να προστεθούν οι εν λόγω δραστικές ουσίες στους καταλόγους χημικών προϊόντων που περιλαμβάνονται στα μέρη 1 και 2 του παραρτήματος I του κανονισμού (ΕΕ) αριθ. 649/2012. (6) Η ουσία rotenone δεν έχει εγκριθεί ως δραστική ουσία σύμφωνα με τον κανονισμό (ΕΚ) αριθ. 1107/2009, με αποτέλεσμα η ουσία rotenone να υπόκειται σε αυστηρούς περιορισμούς όσον αφορά τη χρήση της σε φυτοφάρμακα, επειδή σχεδόν όλες οι χρήσεις απαγορεύονται, παρά το γεγονός ότι η ουσία rotenone έχει προσδιοριστεί και γνωστοποιηθεί για αξιολόγηση βάσει του κανονισμού (ΕΕ) αριθ. 528/2012 για τον τύπο προϊόντος 17 και μπορεί να εξακολουθήσει να επιτρέπεται από τα κράτη μέλη έως ότου ληφθεί απόφαση βάσει του εν λόγω κανονισμού. Επομένως, η ουσία rotenone θα πρέπει να προστεθεί στους καταλόγους χημικών προϊόντων που περιλαμβάνονται στα μέρη 1 και 2 του παραρτήματος I του κανονισμού (ΕΕ) αριθ. 649/2012. (7) Η έγκριση της ουσίας χλωριούχο διδεκυλοδιμεθυλαμμώνιο έχει αποσυρθεί σύμφωνα με τον κανονισμό (ΕΚ) αριθ. 1107/2009, με αποτέλεσμα το χλωριούχο διδεκυλοδιμεθυλαμμώνιο να έχει απαγορευθεί για χρήση ως φυτοφάρμακο της ομάδας των φυτοπροστατευτικών προϊόντων και, κατά συνέπεια, επιβάλλεται να προστεθεί στον κατάλογο χημικών ουσιών που περιέχεται στο μέρος 1 του παραρτήματος I του κανονισμού (ΕΕ) αριθ. 649/2012. (8) Οι ουσίες warfarin και cyfluthrin δεν είναι πλέον εγκεκριμένες ως δραστικές ουσίες δυνάμει του κανονισμού (ΕΚ) αριθ. 1107/2009, με αποτέλεσμα να απαγορεύεται η χρήση τους ως φυτοφαρμάκων της ομάδας φυτοπροστατευτικών προϊόντων και, ως εκ τούτου, πρέπει να προστεθούν οι εν λόγω δραστικές ουσίες στους καταλόγους χημικών προϊόντων που περιλαμβάνονται στο μέρος 1 του παραρτήματος I του κανονισμού (ΕΕ) αριθ. 649/2012. (9) Κατά την έκτη συνεδρίαση από τις 28 Απριλίου έως τις 10 Μαΐου 2013, η διάσκεψη των μερών της σύμβασης του Ρότερνταμ αποφάσισε να συμπεριλάβει τις ουσίες azinphos-methyl, υπερφθοροκτανοσουλφονικό οξύ, σουλφονικά υπερφθοροοκτάνια υπερφθοροοκτανικές σουλφοναμίδες και υπερφθοροκτανοσουλφονικά σουλφονύλια στο παράρτημα III της εν λόγω σύμβασης, με αποτέλεσμα τα εν λόγω χημικά προϊόντα να υπόκεινται στη διαδικασία ΣΜΕ βάσει της εν λόγω σύμβασης. Ως εκ τούτου, τα εν λόγω χημικά προϊόντα πρέπει να διαγραφούν από τον κατάλογο χημικών προϊόντων που περιλαμβάνεται στο μέρος 2 του παραρτήματος I του κανονισμού (ΕΕ) αριθ. 649/2012 και να προστεθούν στον κατάλογο χημικών ουσιών που περιέχεται στο μέρος 3 του εν λόγω παραρτήματος. (10) Η διάσκεψη των μερών της σύμβασης του Ρότερνταμ αποφάσισε επίσης να περιλάβει στο παράρτημα III της εν λόγω σύμβασης, τους εμπορικούς πενταβρωμοδιφαινυλαιθέρες, συμπεριλαμβανομένων των τετρα- και πενταβρωμοδιφαινυλαιθέρων, καθώς και τους εμπορικούς οκταβρωμοδιφαινυλαιθέρες, συμπεριλαμβανομένων των εξα- και επταβρωμοδιφαινυλαιθέρων, με αποτέλεσμα τα εν λόγω χημικά προϊόντα να υπόκεινται στη διαδικασία ΣΜΕ βάσει της εν λόγω σύμβασης. Δεδομένου ότι ο τετραβρωμοδιφαινυλαιθέρας, ο πενταβρωμοδιφαινυλαιθέρας, ο εξαβρωμοδιφαινυλαιθέρας και ο επταβρωμοδιφαινυλαιθέρας αναφέρονται ήδη στο παράρτημα V του κανονισμού (ΕΕ) αριθ. 649/2012 και, ως εκ τούτου, υπόκεινται σε απαγόρευση εξαγωγής, τα εν λόγω χημικά προϊόντα δεν έχουν προστεθεί στον κατάλογο χημικών προϊόντων που περιλαμβάνεται στο μέρος 3 του παραρτήματος I του κανονισμού (ΕΕ) αριθ. 649/2012. (11) Η εγγραφή για τις χλωρικές ενώσεις στα μέρη 1 και 2 του παραρτήματος I του κανονισμού (ΕΕ) αριθ. 649/2012, θα πρέπει να τροποποιηθεί προκειμένου να υπάρξει μεγαλύτερη σαφήνεια σχετικά με το ποιες ουσίες καλύπτονται από την εν λόγω εγγραφή. (12) Επομένως, ο κανονισμός (ΕΕ) αριθ. 649/2012 θα πρέπει να τροποποιηθεί αναλόγως. (13) Θα πρέπει να μετατεθεί χρονικά η εφαρμογή του παρόντος κανονισμού προκειμένου να δοθεί επαρκής χρόνος σε όλα τα εμπλεκόμενα μέρη να λάβουν τα μέτρα που είναι αναγκαία για τη συμμόρφωση με αυτόν, και στα κράτη μέλη να λάβουν τα αναγκαία μέτρα για την εφαρμογή του, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΕ) αριθ. 649/2012 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Δεκεμβρίου 2014. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 7 Αυγούστου 2014.

Classification Labels:
986
703
36
1164
249

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "1164": "Χημική βιομηχανία", "249": "ΒΙΟΜΗΧΑΝΙΑ"}

EuroVoc IDs (Original): 2442
614
1362
2090
2014
2487

EuroVoc IDs (Expanded): 2442
614
1362
2090
2014
2487

Dataset Source: meu

Split: test